**Pravila i uvjeti sudjelovanja u nagradnome natječaju**

**„Raise the Bar Youth”**

**1. Podatci o organizatoru nagradnoga natječaja**

Organizator nagradnoga natječaja je Coca-Cola HBC Hrvatska d. o. o., Ul. Milana Sachsa 1, Zagreb, OIB: 00228269289 (u daljnjemu tekstu: Organizator).

**2. Svrha i trajanje nagradnoga natječaja**

Svrha je nagradnoga natječaja motivirati učenike srednjih škola ugostiteljskih i turističkih usmjerenja na sudjelovanje u obrazovnome programu „Raise the Bar Youth” te poticati izvrsnost među njima.

Nagradni natječaj provodi se na području Republike Hrvatske i traje tijekom prvoga polugodišta školske godine 2025./2026., **od 8. rujna do 23. prosinca 2025. godine**. Oba su datuma uključena.

**3. Sudionici**

U nagradnome natječaju mogu sudjelovati svi **učenici završnih razreda** srednjih škola u Republici Hrvatskoj **sljedećih smjerova**: kuhar, slastičar, konobar, hotelijersko-turistički tehničar, agroturistički tehničar, turističko-hotelijerski komercijalist, pomoćni konobar, pomoćni kuhar i slastičar, pod uvjetom da je ukupan broj učenika koji u školi mogu sudjelovati u programu 10 ili veći.

Svaki sudionik u nagradnome natječaju može sudjelovati samo jednom.

**4. Način sudjelovanja**

Za sudjelovanje u nagradnome natječaju treba **poslušati svih pet modula** u sklopu obrazovnoga programa „Raise the Bar Youth” i **riješiti testove znanja** (kvizove).

Moduli su dostupni mrežno na platformi [https://academy.leapsummit.com](https://academy.leapsummit.com/) (u daljnjemu tekstu: platforma) i moguće ih je poslušati u sklopu nastave ili kod kuće, a nakon svakoga modula slijedi i kviz znanja.

**5. Obvezatna registracija na platformu za sve sudionike natječaja**

Za pristup modulima svaki se učenik treba registrirati i stvoriti profil na platformi.

Registracija se vrši odabirom opcije „Register” u gornjemu desnom uglu na platformi te unosom korisničkoga imena, e-adrese te odabirom lozinke. Potom je potrebno izraditi svoj profil tako što se u gornjemu desnom uglu odabere opcija „Moj profil”.

Nakon ispunjavanja obvezatnih polja u prvome dijelu profila treba unijeti i sve podatke u dijelu označenome kao „Polja ispod ispunjavaju samo korisnici Raise the Bar Youth”, koji je namijenjen isključivo srednjim školama. Učenici odabiru opciju „učenik”.

Osim učenika, i profesori se trebaju registrirati na platformi i izraditi svoj profil kako bi u sklopu nastave sa svojih profila učenicima prikazivali module.

**6. Korištenje školskog e-maila**

Prilikom registracije korisnika obvezatno je korištenje školskog e-maila svakog učenika i profesora.

**7. Način slušanja modula i rješavanja kvizova**

Module je moguće gledati u sklopu nastave ili kod kuće. To znači da se moduli mogu pratiti zajedno u razredu s profila profesora, a testove znanja (kvizove) učenici rješavaju pojedinačno sa svojih profila na platformi.

Ako se moduli gledaju na školskome satu, preporučujemo da učenici nakon što odgledaju pojedini modul, riješe kviz povezan s tim modulom putem vlastitoga pametnog telefona na školskome satu. Kvizovi se nalaze u sklopu svakoga modula nakon posljednjega poglavlja.

Ako se moduli i kvizovi gledaju i rješavaju kod kuće, važno je najprije se registrirati i izraditi profil, kao što je objašnjeno u točki broj 5.

Module i kvizove ne treba pogledati i riješiti odjednom. Sustav pamti koje je poglavlje ili koji modul odgledan ako nakon gledanja odaberete opciju „Complete”. To znači da je moguće nastaviti gledanje kad to sudioniku najbolje odgovara.

**8. Određivanje pobjednika**

Nagrađuju se tri srednje škole prema sljedećim kriterijima:

1. **UDIO učenika u pojedinoj školi koji je poslušao svih pet modula** u odnosu na ukupan broj učenika završnih razreda iz te škole koji mogu sudjelovati u programu\*.

Ako dvije škole ili više njih budu imale jednak udio (postotak), u obzir se uzima i drugi kriterij, a to je:

1. **POSTOTAK točnosti riješenih** kvizova (u obzir se uzima svih pet kvizova), a kvizove učenici rješavaju pojedinačno sa svojih profila otvorenih na platformi.

\*Podatak o ukupnome broju učenika završnih razreda iz pojedine škole koji su mogli pristupiti programu organizator prikuplja na temelju javno dostupnih podataka na e-rudniku Ministarstva znanosti, obrazovanja i mladih.

**9. Evidencija o odslušanim modulima**

Svakoj školi koja sudjeluje u programu „Raise the Bar Youth” dostavljen je i evidencijski obrazac u koji se učenici, koji budu slušali module na školskome satu, upisuju. Evidenciju o slušanju modula na školskome satu, koju vode nastavnici, škole trebaju dostaviti najkasnije do srijede 14. siječnja 2026. godine na e-adrese:

– [raisethebar@cchellenic.com](mailto:raisethebar@cchellenic.com)

– [aleksandra.todorovic@cchellenic.com](mailto:aleksandra.todorovic@cchellenic.com)

– [andrea.veselcic@cchellenic.com](mailto:andrea.veselcic@cchellenic.com)

**10. Nagradni fond**

Tri najbolje škole **dobivaju novčanu nagradu, plakete i ekskluzivno predavanje uživo** koje će se održati u prostorijama pojedine škole. Predavanje uživoodržat će stručnjaci iz područja ugostiteljstva i/ili hotelijerstva u Hrvatskoj, a tema predavanja prilagodit će se smjerovima koji postoje u školi koja je pobijedila.

**Najbolja škola** dobit će novčanu nagradu u iznosu od **5.000** eura, **drugoplasirana škola** u iznosu od **3.000 eura**, a **trećeplasirana** u iznosu od **2.000 eura**. Nagrade su namijenjene nabavi opreme ili materijala koji će olakšati izvođenje nastave.

**11. Iznimni slučajevi**

***Istoplasirane škole - prvo mjesto***

Ako i nakon primjene oba kriterija iz 8. točke dvije ili više škola ostvare isti broj bodova, računat će se kao da su osvojile prvo i drugo mjesto, a novčana nagrada za ta mjesta zbrojit će se i podijeliti s brojem istoplasiranih škola (npr. ako dvije škole dijele prvo mjesto, dijele iznos predviđen za prvo i drugo mjesto). Sljedeća škola u poretku zauzima mjesto koje slijedi nakon tih nagrada (u navedenom primjeru – treće mjesto). Istoplasirane škole zadržavaju pravo na masterclass.

***Istoplasirane škole - drugo mjesto***

Ako i nakon primjene oba kriterija iz 8. točke dvije ili više škola ostvare isti broj bodova, računat će se kao da su osvojile drugo i treće mjesto, a novčana nagrada za ta mjesta zbrojit će se i podijeliti s brojem istoplasiranih škola (npr. ako dvije škole dijele drugo mjesto, dijele iznos predviđen za drugo i treće mjesto). Sljedeća škola u poretku zauzima mjesto koje slijedi nakon tih nagrada (u navedenom primjeru – četvrto mjesto).

***Istoplasirane škole – treće mjesto***

Ako dvije ili više škola dijele treće mjesto, novčana nagrada za treće mjesto proporcionalno se dijeli među njima, a organizator zadržava pravo odlučiti hoće li masterclass biti organiziran u pojedinoj školi, s obzirom na logističke uvjete i troškove.

**12. Dodjeljivanje nagrade**

Nagrada će se dodijeliti tijekom drugoga polugodišta školske godine 2025./2026., a točan datum dogovara se sa školom koja je osvojila jednu od triju nagrada.

**13. Obavještavanje škola koje su pobijedile**

Obavijest o odabiru pobjednicima će biti dostavljena na službenu e-adresu škole tijekom veljače 2026. godine.

Obavijest će biti objavljena i na [internetskoj stranici programa „Raise the Bar](https://www.raisethebaradria.com)”.

**14.** **Zaštita osobnih podataka**

Svi prikupljeni osobni podatci isključivo će se koristiti za potrebe sudjelovanja u nagradnome natječaju, što uključuje i prijavu na platformu te će se oni prikupljati, obrađivati i čuvati u skladu s regulativom o zaštiti osobnih podataka koja je trenutačno na snazi.

**Koje vaše osobne podatke obrađujemo?** Obrađujemo osobne podatke koje ste nam dali pri prijavi na platformu, odnosno tijekom nagradnoga natječaja: ime i prezime, e-adresu, dob, spol, školu i usmjerenje, grad i državu.

**U koju svrhu obrađujemo vaše osobne podatke?** Vaše osobne podatke obrađujemo u svrhu vašega sudjelovanja u nagradnome natječaju „Raise the Bar Youth”. Za potrebe sudjelovanja u nagradnome natječaju Organizator obrađuje poslane osobne podatke osoba koje sudjeluju u natječaju, koji su prikupljeni putem platforme.

**Čuvanje i dijeljenje osobnih podataka?** Nakon završetka nagradnoga natječaja i objave pobjednika podatci sudionika se brišu. Prikupljenim podatcima neće se koristiti u bilo koje druge svrhe osim navedenoga. Organizator osobne podatke sudionika neće prosljeđivati trećim osobama, osim ako je to neophodno za provedbu nagradnoga natječaja ili ako te podatke mora dostaviti u skladu s važećim propisima.

Više informacija o zaštiti osobnih podataka nalazi se u [Obavijesti o zaštiti privatnosti i kolačićima](https://www.raisethebaradria.com/obavijest-o-zastiti-privatnosti-i-kolacicima/) i [Politici o privatnosti na platformi](https://academy.leapsummit.com/privacy-policy/).

**15. Sudionici nagradnoga natječaja**

Sudionici nagradnoga natječaja ne mogu zahtijevati veću ili drugu nagradu od one koju je u ovim Pravilima naveo Organizator.

Sudjelovanjem u ovome nagradnom natječaju sudionici prihvaćaju ova Pravila.

**16. Postupanje s nepravilnim registracijama**

Najkasnije do 14. siječnja 2026. škole moraju dostaviti evidencijski obrazac s potpisima učenika koji su odslušali svih pet modula. Škole koje do toga datuma ne podnesu obrasce neće se uzeti u obzir u ovome natječaju.

Također, svaki učenik koji sudjeluje u programu mora se registrirati i izraditi svoj profil na platformi, kako je definirano u točki 5. ovih Pravila kako bi mogao pristupiti rješavanju kvizova.

Nepotpuno ispunjene registracije na platformu iz kojih nije jasno da je riječ o učeniku i/ili kojoj školi on pripada nevažeće su i ne daju pravo ni na kakvu nagradu.

**17. Rješavanje sporova**

U slučaju spora između Organizatora i sudionika nagradnoga natječaja nadležan je Općinski sud u Zagrebu.

**18. Prekid natječaja i izmjena pravila**

Nagradni natječaj može se prekinuti u slučaju nastupa okolnosti za koje Organizator nije odgovoran, odnosno koje nije mogao spriječiti, otkloniti ili izbjeći.

Sudionici će o prekidu nagradnoga natječaja biti obaviješteni putem mrežne stranice raisethebaradria.com te putem službenih e-adresa škola koje sudjeluju natječaju.

Organizator zadržava pravo promijeniti pravila natječaja.

**19. Stupanje na snagu**

Ova Pravila stupaju na snagu s danom objave na mrežnoj stranici raisethebaradria.com dana 8. rujna 2025. godine.

COCA-COLA HBC HRVATSKA d. o. o.